b'\n_START_ARTICLE_\nImmenkalvo\n_START_PARAGRAPH_\nImmenkalvo (lat. hymen) sijaitsee noin sentin syvyydess\xc3\xa4 em\xc3\xa4ttimen suuaukon sis\xc3\xa4puolella ja se muodostuu  ohuesta ja joustavasta sidekudoksesta. Immenkalvon muoto ja koko vaihtelevat suuresti. Yleisin malli on em\xc3\xa4ttimen takaosaan kiinnittynyt puolikuu (Normal Hymen, kuvassa ylh\xc3\xa4\xc3\xa4ll\xc3\xa4 vasemmalla). Toinen tavallinen malli on em\xc3\xa4ttimen kaikissa reunoissa kiinni oleva kalvo, jonka keskell\xc3\xa4 on py\xc3\xb6re\xc3\xa4 reik\xc3\xa4 (Hymen anularis, ylh. oik.)._NEWLINE_Renkaanmuotoinen immenkalvo on usein suhteellisen tiukka, ennen kuin se venyy v\xc3\xa4ljemm\xc3\xa4ksi yhdynn\xc3\xa4n tai masturboinnin seurauksena, ja saattaa sen vuoksi jopa hierty\xc3\xa4 rikki tai repeytyv\xc3\xa4 hiukan ensimm\xc3\xa4isen penetraation seurauksena. Yleens\xc3\xa4 seuraava kerta on jo kivuton. Liian ahdasta immenkalvoa voidaan v\xc3\xa4ljent\xc3\xa4\xc3\xa4 kirurgisesti. _NEWLINE_Immenkalvo voi olla my\xc3\xb6s l\xc3\xa4hes mikroskooppisen kokoinen (Carunculae hymenales, ylh. kesk.). _NEWLINE_Joskus immenkalvon rei\xc3\xa4n keskell\xc3\xa4 on s\xc3\xa4ie tai reik\xc3\xa4 on liian pieni tai puuttuu kokonaan. T\xc3\xa4ll\xc3\xb6in kalvoa joudutaan avaamaan kirurgisesti, jotta kuukautisvuodon mukana tulevat hyytym\xc3\xa4t ja kohdun limakalvon palaset p\xc3\xa4\xc3\xa4sev\xc3\xa4t poistumaan normaalisti. _NEWLINE_Immenkalvo ei katoa i\xc3\xa4n my\xc3\xb6t\xc3\xa4, mutta renkaanmuotoinen kalvo l\xc3\xb6ystyy yhdynt\xc3\xb6jen johdosta. Jos kyllin pitk\xc3\xa4 aika on kulunut ilman venytyst\xc3\xa4, immenkalvo voi palautua entiseen muotoonsa ja menett\xc3\xa4\xc3\xa4 elastisuuttaan.'